SINGER ส่งซิกกำไรปีนี้ “นิวไฮ” รอบ 132 ปี ชูกลยุทธ์ขยายพอร์ตสินเชื่อ-บริหารต้นทุนเด่น
SINGER คาดกำไรปีนี้ทำ “นิวไฮ” ในรอบ 132 ปี ตามแผนการขยายพอร์ตสินเชื่อได้ตามเป้าหมายที่วางไว้ และการบริหารจัดการต้นทุนการเงินที่ดี อีกทั้งจุดแข็งมีทีมขายกระจายทั่วประเทศ
3 ก.ย. 2564

นายกิตติพงศ์ กนกวิไลรัตน์ กรรมการผู้จัดการใหญ่ บริษัท ซิงเกอร์ประเทศไทย จำกัด (มหาชน) หรือ SINGER คาดว่ากำไรสุทธิปีนี้จะทำสถิติสูงสุดใหม่ในรอบ 132 ปี นับตั้งแต่ก่อตั้งบริษัทฯตามแผนการขยายพอร์ตสินเชื่อได้ตามเป้าหมายที่วางไว้ และการบริหารจัดการต้นทุนการเงินที่ดี ชูจุดแข็งมีทีมขายกระจายทั่วประเทศ และปัจจุบันมีร้านสาขา และแฟรนไชส์รวมกว่า 2,800 แห่ง สนับสนุนให้ ณ สิ้นมิ.ย. 2564 มีพอร์ตสินเชื่อรวมอยู่ที่อยู่ที่ 8,569 ล้านบาท โดยพอร์ตหลักเป็นพอร์ตสินเชื่อรถทำเงิน (C4C) 4,636 ล้านบาท ส่วนพอร์ตสินเชื่อเช่าซื้อ (Hire purchase : HP) อยู่ที่ 3,933 ล้านบาท
ทั้งนี้บริษัทฯมองว่าภาพรวมครึ่งปีหลังยังคงมีทิศทางการเติบโตที่ดีอย่างต่อเนื่อง จากการบริหาร Product Mix และการเปิดตัวสินค้าใหม่เติมพอร์ต รวมทั้งการเติบโตของสินเชื่อ C4C ในอัตราเร่งต่อเนื่อง ควบคู่การขยายธุรกิจประกัน ตั้งเป้าสิ้นปีนี้พอร์ตสินเชื่อโตทะลุ 10,000 ล้านบาท และในปี 2565 ตั้งเป้าพอร์ตสินเชื่ออยู่ที่ 15,000 ล้านบาท
อย่างไรก็ดีการปลดล็อกข้อจำกัดต้นทุนทางการเงินที่ลดลงอย่างมีนัยสำคัญจากแผนเพิ่มทุนแบบ RO และ PP โดยบริษัท ยู ซิตี้ จำกัด (มหาชน) หรือ U เข้ามาถือหุ้นครั้งนี้ สนับสนุนให้บริษัทฯมีเงินเข้ามาราว 1.10 หมื่นล้านบาท โดยได้วางแผนนำเงินไปใช้คืนหนี้หุ้นกู้ในอีก 2 ปีข้างหน้าราว 3.30 พันล้านบาท ทำให้ค่าใช้จ่ายทางดอกเบี้ยลดลง และเงินก้อนใหญ่อีกราว 7.70 พันล้านบาท จะนำไปใช้ในการปล่อยสินเชื่อ HP และ C4C ในช่วง 2 ปีจากนี้ ซึ่งเป็นปัจจัยหนุนให้ SINGER โตได้อย่างก้าวกระโดด
สำหรับอัตราส่วนหนี้สินต่อทุน (D/E) ของบริษัทลดลงมาอยู่ที่กว่า 0.50 เท่า จากเดิมอยู่ที่ประมาณ 2.10 เท่า ส่งผลบวกต่อเครดิตเรทติ้งต่อไปในอนาคต ทำให้ฐานต้นทุนการเงิน และความสามารถในการทำกำไรดีขึ้นอย่างเห็นได้ชัด
ด้านบริษัทเอสจี แคปปิตอล จำกัด (SGC) ซึ่งเป็นบริษัทลูกของ SINGER จะเดินหน้าเข้าตลาดหลักทรัพย์ภายในปี 2565 ทำให้เข้าถึงแหล่งเงินทุนในการขยายพอร์ตสินเชื่อให้เติบโตขึ้น สนับสนุนเป้าหมายการเป็นเบอร์ 1 ในแง่มูลค่าพอร์ตที่ใหญ่ที่สุด ด้วยสัดส่วนสินเชื่อรถทำเงินระดับ 70% ของพอร์ตภายใน 3 – 5 ปี จากนี้
 
 